Springs-gruwelhuis: Pa uit hospitaal ontslaanDie laaste foto wat van die Springs-verdagte geneem is voordat hy glo probeer selfmoord pleeg het. Foto: Werner Beukes / SAPA Die pa wat glo sy vrou en vyf kinders jare lank in ŉ huis in Springs aangerand en aangehou het, is terug in die Modderbee-gevangenis in Benoni in die Oos-Rand nadat hy Donderdag glo probeer selfmoord pleeg het. Maroela Media het vroeër berig dat die man, kort nadat die Springs-landdroshof sy borgtogaansoek afgekeur het, sy polse vermoedelik met ŉ lemmetjie gesny het. Lt.kol. Lungelo Dlamini, ŉ polisiewoordvoerder van Gauteng, het Vrydag aan Maroela Media gesê die man is reeds Donderdagaand uit die Verre Oosrand-hospitaal ontslaan. “Die polisie ondersoek nog hoe die man die skerp voorwerp in die hande gekry het, ” het Dlamini gesê. Hy het bevestig dit is die polisie wat die saak sal ondersoek en nie die Nasionale Vervolgingsgesag nie, aangesien die man homself by die Springs-polisiestasie gesny het, kort ná sy verskyning by die Springs-landdroshof. Hy het glo gesê hy wil die badkamer gebruik en het daar sy polse gesny. Die man is op 23 Mei in hegtenis geneem nadat sy 11-jarige seun vroeër daardie week uit die huis kon ontsnap en by die bure om hulp gaan aanklop het. Sy kinders is tussen twee en 16 jaar oud. Die verdagte staar aanklagte van aanranding en ontvoering in die gesig. ŉ Bykomende aanklag van verkragting kan ook moontlik teen hom gebring word, ná bewerings dat hy glo sy vrou gedwing het om met hom seks te hê. Hy kan moontlik ook van meineed aangekla word omdat hy ŉ vals verklaring afgelê het toe hy beweer het sy seun word vermis, en kan ook van poging tot moord aangekla word. Die man moet weer op 12 Junie in die hof verskyn. Sy naam word nie bekend gemaak nie om die identiteit van sy kinders te beskerm. Lees ook: Springs-gruwelhuis: Pa sny glo polse in aanhouding Springs-gruwelhuis: Applous toe hof nee sê vir borgtog Springs-gruwelhuis: Hof hoor ma rand ook kinders aan Springs-gruwelhuis: Skokgetuienis oor marteling Springs-gruwelhuis: Pa vra borgtog voor volgepakte hof Springs-gruwelhuis: Pa weer in hof Springs-gruwelhuis: Kinders, ma vir berading gestuur Springs-gruwelhuis: Pa in hof